S-67/2012

Mál þetta, sem dómtekið var 20. nóvember 2012 er höfðað með ákæru lögreglustjórans á Eskifirði, útgefinni 22. október 2012, á hendur A-kk-þgf Þ-kk-þgf Þ-kk-þgf, [kt.], Eskivöllum 17, Hafnarfirði, „fyrir þjófnað í Reykjavík með því að hafa aðfaranótt miðvikudagsins 28. mars 2012, brotist inn í starfsstöð Mæðrastyrksnefndar Reykjavíkur að Hátúni 12 og stolið þaðan þremur Lenovo tölvuturnum að óþekktu verðmæti, frelsiskortum frá Símanum hf. að andvirði kr. 1.609.000 og gjafabréfum í Lyfju hf. að andvirði kr. 125.000.“

Í ákæruskjali er háttsemi ákærða talin varða við 244. gr. almennra hegningarlaga nr. 19/1940 og er þess þar krafist að ákærði verði dæmdur til refsingar og til greiðslu alls sakarkostnaðar.

Við þingfestingu málsins óskaði fulltrúi ákæruvaldsins bókunar í þingbók um leiðréttingu á ákæru á þann veg að þar sem stendur „gjafakort frá Lyfju“ eigi að standa „gjafakort frá Hagkaup“.

Ákærði játaði brot sín skýlaust fyrir dóminum eins og þeim er lýst í framangreindri ákæru, að teknu tilliti til framangreindrar leiðréttingar á ákæru. Var málið því þegar tekið til dóms samkvæmt 164. gr. laga nr. 88/2008, um meðferð sakamála, eftir að fulltrúi ákæruvalds og ákærði sjálfur höfðu tjáð sig stuttlega um lagaatriði og ákvörðun viðurlaga.

Um málavaxtalýsingu er skírskotað til ákæru. Með játningu ákærða, sem á sér stoð í gögnum málsins, telst sannað að hann hafi gerst sekur um það þjófnaðarbrot sem lýst er í ákæru og sem þar er rétt heimfært til refsiákvæðis.

Ákærði er 21 árs að aldri. Samkvæmt framlögðu sakavottorði á hann sér nokkurn sakaferil. Þann 28. júní 2007 gekkst hann undir viðurlagaákvörðun vegna brots gegn 1. mgr. 217. gr. almennra hegningarlaga og 10. október sama ár hlaut hann skilorðsbundinn fangelsisdóm fyrir brot gegn 1. mgr. 218. gr. sömu laga. Þann 7. október 2008 hlaut hann á ný skilorðsbundinn fangelsisdóm fyrir þjófnaðarbrot og með dómi frá 8. desember sama ár var honum dæmdur hegningarauki við þá refsingu vegna annars þjófnaðarbrots. Ákærði gekkst með viðurlagaákvörðun 15. júní 2011 undir sekt og sviptingu ökuréttar vegna ýmissa umferðarlagabrota. Loks gekkst hann með viðurlagaákvörðun þann 28. júní 2012 undir sekt fyrir brot gegn umferðarlögum og lögum um ávana og fíkniefni.

Auk þess sem líta ber til sakaferils ákærða er til þess litið að um töluverð verðmæti var að ræða, en hluti þeirra komst til skila, sbr. 1. og 5. tl. 1. mgr. 70. gr. almennra hegningarlaga. Þá horfir til mildunar að ákærði hefur greiðlega gengist við broti sínu, sbr. 8. tl. 1. mgr. sömu lagagreinar. Þykir refsing ákærða með hliðsjón af framangreindu hæfilega ákveðin fangelsi í þrjá mánuði, en með hliðsjón af því að ákærði hefur ekki gerst sekur um brot gegn almennum hegningarlögum frá árinu 2008 og stóðst skilorð þeirra dóma sem hann hlaut þá, þykir fært að fresta fullnustu refsingarinnar og skal hún falla niður að þremur árum liðnum haldi ákærði almennt skilorð 57. gr. almennra hegningarlaga, með síðari breytingum.

Enginn sakarkostnaður hlaust af málinu.

Dómur þessi er kveðinn upp af H-kvk-þgf B-kvk-þgf héraðsdómara í dómsal Héraðsdóms Austurlands að Lyngási 15, Egilsstöðum, klukkan 11:00 þriðjudaginn 18. desember 2012.

Dómsorð:

Ákærði, E-kk-nf Þ-kk-nf Þ-kk-nf, sæti fangelsi í þrjá mánuði, en fullnustu refsingar hans er frestað og fellur hún niður að þremur árum liðnum, haldi ákærði almennt skilorð 57. gr. almennra hegningarlaga nr. 19/1940.

H-kvk-nf B-kvk-nf